钦定古今图书集成/明伦汇编/官常典/第792卷 > 应孟明
## 钦定古今图书集成/明伦汇编/官常典/第792卷 > 应孟明

按《宋史》本传：“孟明，字仲实，婺州永康人。少游太学，登
隆兴元年进士第。试中教官，调临安府教授。继为浙
东安抚司干官、乐平县丞。侍御史葛邲、监察御史王
蔺荐为详定一司敕令所删定官。”轮对，首论：“南北通
好，疆埸无虞，当选将练兵，常如大敌之在境，而可以
一日忽乎？贪残苛酷之吏未去，吾民得无不安其生
者乎？贤士匿于下僚，忠言壅于上闻，无乃众正之门
未尽开，而兼听之意未尽孚乎？君臣之间，戒惧而不
自持，勤劳而不自宁，进君子，退小人，以民隐为忧，以
边陲为警，则政治自修，纪纲自张矣。”孝宗曰：“朕早夜
戒惧，无顷刻忘，退朝之暇，亦无他好，正恐临朝或稍
晏，则万几之旷，自此始矣。”次乞申严监司庇贪吏之
禁，荐举徇私情之禁，帝嘉奖久之。他日，宰相进拟，帝
出片纸于掌中书二人姓名曰：“卿何故不及此？”其一
则孟明也。乃拜大理寺丞。故大将李显忠之子家僮
溺死，有司诬以杀人，逮系几三百家。孟明察其冤，白
于长官，释之，出为福建提举常平。陛辞，帝曰：“朕知卿
爱百姓，恶赃吏，事有不便于民，宜悉意以闻。”因问当
世人才，孟明对曰：“有才而不学，则流为刻薄。惟上之
教化，明取舍正，使回心向道，则成就必倍于人。”帝曰：
“诚为人上者之责。”孟明至部，具以临遣之意咨访之。
帝一日御经筵，因论监司按察，顾谓讲读官曰：“朕近
日得数人，应孟明其最也。”寻除浙东提点刑狱，以乡
部引嫌，改使江东。会广西谋帅，帝谓辅臣曰：“朕熟思
之，无易应孟明者。”即以手笔赐孟明曰：“朕闻广西盐
法，利害相半，卿到任，自可详究事实。”进直秘阁、知静
江府兼广西经略安抚。初，广西盐易官般为客钞，客
户无多，折阅逃避，遂抑配于民。行之六年，公私交病，
追逮禁锢，民不聊生。孟明条具驿奏，除其弊，诏从之。
禁卒朱兴结集党侣，弄兵雷、化间，声势渐长，孟明遣
将缚致辕门斩之。光宗即位，迁浙西提点刑狱，寻召
为吏部员外郎，改左司，迁右司，再迁中书门下省检
正诸房公事。宁宗即位，拜太府卿兼吏部侍郎。庆元
初，权吏部侍郎，卒。孟明以儒学奋身，受知人主，官职
未尝幸迁。韩𠈁胄尝遣其密客诱以谏官，俾诬赵汝愚，孟明不答，士论以此重之。